Kommissionens forordning (EF) nr. 2092/2002

af 26. november 2002

om fravigelse af forordning (EF) nr. 2535/2001 for så vidt angår importlicenser for mælkepulver fra Estland for 2002

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved Kommissionens forordning (EF) nr. 509/2002(2), særlig artikel 29, stk. 1, og

ud fra følgende betragtninger:

(1) De estiske myndigheder har meddelt Kommissionen, at de har indført supplerende veterinærkontrol for at efterprøve, om mælkepulver, der skal eksporteres til EF i forbindelse med det kontingent nr. 09.4546, som er fastsat i Rådets forordning (EF) nr. 1349/2000 af 19. juni 2000 om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Estland(3), ændret ved forordning (EF) nr. 2677/2000(4), opfylder betingelserne i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(5), senest ændret ved direktiv 94/71/EF(6), og i Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf, og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(7).

(2) Denne supplerende veterinærkontrol har medført forsinkelser og vanskeligheder for de importører, hvis importlicensers gyldighedsperiode udløb senest den 30. juni 2002.

(3) Uanset Kommissionens forordning (EF) nr. 2535/2001 af 14. december 2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter(8), senest ændret ved forordning (EF) nr. 1667/2002(9), bør det undtagelsesvis være muligt for interesserede erhvervsdrivende, der ikke har kunnet benytte de oprindelige licenser, at ansøge om en enkelt ny licens for de uudnyttede mængder på den udløbne licens. Denne mulighed bør ikke gælde for indehavere af licenser, der har været genstand for andre ændringer end de rettelser, der er tilladt i henhold til artikel 26, stk. 2, i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(10), senest ændret ved forordning (EF) nr. 954/2002(11).

(4) Hvad angår de sikkerhedsbeløb, der er blevet konfiskeret efter udløbet af licensernes gyldighedsperiode, bør det være muligt at frigive disse beløb i forhold til de mængder, der importeres ved anvendelse af den nye licens.

(5) For at få oplysninger om udnyttelsen af det pågældende kontingent bør det fastsættes, at medlemsstaterne indsender meddelelser om de pågældende importlicenser.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

1. Uanset artikel 12 i forordning (EF) nr. 2535/2001 kan der efter ansøgning fra den pågældende udstedes en ny licens til indehaveren af en licens, der er udstedt for perioden januar-juni 2002, for import af produkter i forbindelse med det kontingent nr. 09.4546, som er anført i bilag I.B.7 til nævnte forordning, såfremt licensen ikke er blevet udnyttet fuldt ud i sin gyldighedsperiode.

Hvis de kompetente myndigheder konstaterer, at der har været foretaget andre ændringer end de rettelser, der er tilladt i henhold til artikel 26, stk. 2, i forordning (EF) nr. 1291/2000, af en licens, hvis gyldighedsperiode var udløbet den 30. juni 2002, kan der ikke udstedes en ny licens.

2. Uanset artikel 13, stk. 2, første afsnit, i forordning (EF) nr. 2535/2001 omfatter den nye licensansøgning og den nye licens højst den mængde, der ikke er udnyttet på den i stk. 1 omhandlede udløbne licens.

3. Uanset artikel 14, stk. 1, i forordning (EF) nr. 2535/2001 indgives den nye licensansøgning senest ti arbejdsdage efter nærværende forordnings ikrafttrædelsesdato.

4. Uanset artikel 14, stk. 2, i forordning (EF) nr. 2535/2001 og artikel 15, stk. 2, i forordning (EF) nr. 1291/2000 skal der ikke stilles sikkerhed i forbindelse med udstedelsen af den nye licens.

Den konfiskerede sikkerhed for den uudnyttede mængde på den i stk. 1 omhandlede udløbne licens frigives i forhold til de mængder, der importeres ved anvendelse af den nye licens.

5. Uanset artikel 16, stk. 1, i forordning (EF) nr. 2535/2001 udstedes den nye licens senest fem arbejdsdage efter dagen for ansøgningens indgivelse.

6. Uanset artikel 16, stk. 3, i forordning (EF) nr. 2535/2001 er nye importlicenser gyldige i 90 dage fra den faktiske udstedelsesdato, jf. artikel 23, stk. 2, i forordning (EF) nr. 1291/2000.

7. Uanset artikel 18, stk. 1, litra d), i forordning (EF) nr. 2535/2001 skal den nye licensansøgning og den nye licens i rubrik 20 indeholde kontingentnummer og en af følgende påtegninger:

- Certificado expedido de conformidad con lo dispuesto en el artículo 1 del Reglamento (CE) n° 2092/2002

- Licens udstedt efter artikel 1 i forordning (EF) nr. 2092/2002

- Lizenz erteilt gemäß Artikel 1 der Verordnung (EG) Nr. 2092/2002

- Πιστοποιητικό που εκδόθηκε σύμφωνα με τις διατάξεις του άρθρου 1 του κανονισμού (ΕΚ) αριθ. 2092/2002

- Licence issued under Article 1 of Regulation (EC) No 2092/2002

- Certificat émis conformément aux dispositions de l'article 1er du règlement (CE) n° 2092/2002

- Titolo rilasciato conformemente alle disposizioni dell'articolo 1 del regolamento (CE) n. 2092/2002

- Certificaat afgegeven overeenkomstig artikel 1 van Verordening (EG) nr. 2092/2002

- Certificado emitido em conformidade com o disposto no artigo 1.o do Regulamento (CE) n.o 2092/2002

- Asetuksen (EY) N:o 2092/2002 1 artiklan säännösten mukaisesti myönnetty todistus

- Licens utfärdad i enlighet med artikel 1 i förordning (EG) nr 2092/2002.

Artikel 2

For så vidt angår de i henhold til artikel 1 udstedte licenser meddeler medlemsstaterne Kommissionen følgende:

a) inden udgangen af måneden efter den måned, hvor licenserne blev udstedt, disses nummer og udstedelsesdato, mængderne af de produkter, for hvilke de er udstedt, opdelt efter KN-kode og med angivelse af importørens navn og godkendelsesnummer

b) højst en måned efter udløbet af licensernes gyldighedsperiode de faktisk importerede mængder opdelt efter KN-kode og med angivelse af importørens navn og godkendelsesnummer.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. november 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 79 af 22.3.2002, s. 15.

(3) EFT L 155 af 28.6.2000, s. 1.

(4) EFT L 308 af 8.12.2000, s. 7.

(5) EFT L 268 af 14.9.1992, s. 1.

(6) EFT L 368 af 31.12.1994, s. 33.

(7) EFT L 125 af 23.5.1996, s. 10.

(8) EFT L 341 af 22.12.2001, s. 29.

(9) EFT L 252 af 20.9.2002, s. 8.

(10) EFT L 152 af 24.6.2000, s. 1.

(11) EFT L 147 af 5.6.2002, s. 8.